Stad beraam planne om Pta-haweloses te beskermPretoria. Argieffoto: SA Toerisme/Flickr.com Die Stad Pretoria is dringend besig om maniere te vind om hawelose mense in die Jakarandastad te beskerm te midde van sprake van ’n “reeksmoordenaar” nadat vyf liggame van hawelose mense in die afgelope weke gevind is. Luidens ’n verklaring wat Donderdag deur die Stad uitgereik is, het Sakkie du Plooy, burgemeesterskomiteelid vir gemeenskap en maatskaplike ontwikkelingsdienste, Woensdag verskeie hawelose mense in die stad ontmoet en die moontlikheid bespreek om van die Stad se eiendomme in skuilings vir dié weerlose groep mense te ontwikkel. Tot dusver het die Stad, onder leiding van burgemeester, Stevens Mokgalapa, twee eiendomme geïdentifiseer wat waarskynlik as skuilings vir hawelose mense kan dien. “Terwyl ons erken dat daar nog baie gedoen moet word om die toestand van die haweloses te verbeter, het die Stad reeds belangrike vordering gemaak met verskeie inisiatiewe wat daarop gemik is om die situasie te verbeter,” lui die verklaring. Dit sluit in ŉ beleid wat in die finale stadium van goedkeuring is. Dié beleid behoort leiding te gee oor hoe om die situasie vorentoe te hanteer, het Du Plooy gesê. Die Stad het ook vir die eerste keer ŉ spesifieke bedrag vir die volgende finansiële jaar begroot wat spesifiek aan die versorging van hawelose mense bestee sal word. “ŉ Bedrag van R5 miljoen is opsy gesit om huidige skuilings op te gradeer en maatreëls te ondersoek vir die ontwikkeling van meer skuilings vir haweloses. Ons is ook op die punt om ŉ ooreenkoms met ŉ betroubare nie-winsgewende organisasie te sluit wat ons sal help om die skuiling by Strubenstraat no. 2 vir haweloses te bestuur,” het Du Plooy gesê. Hy verduidelik dat dit egter nie ŉ eenvoudige taak is nie aangesien dié strukture eers opgradeer moet word sodat dit veilig is vir verblyf. Sekuriteit moet ook by dié skuilings opgeskerp word en oudits moet gedoen word om te verseker dat diegene wat deur die skuiling geakkommodeer word, werklik haweloos is. Luidens die verklaring sal die stad streng maatreëls implementeer sodat opsigters wat dié skuilings moet bestuur ook nie hawelose mense uitbuit nie. Du Plooy het ŉ beroep op ander regeringsdepartemente en die private sektor gedoen om werk, verblyf en kos aan dié weerlose groep wat tans bedreig word, te verskaf.